Statut Raziskovalne infrastrukture mikrobnih virov – Konzorcija evropske raziskovalne infrastrukture MIRRI-ERIC

(2022/C 269/01)

Kazalo

PREAMBULA 3

POGLAVJE 1 BISTVENI ELEMENTI 3

Člen 1 Naziv ERIC 3

Člen 2 Statutarni sedež 3

Člen 3 Naloge in dejavnosti MIRRI-ERIC 4

Člen 4 Trajanje 5

Člen 5 Likvidacija 5

Člen 6 Odgovornost članic in opazovalk 5

Člen 7 Politika dostopa 5

Člen 8 Politika znanstvenega ocenjevanja 6

Člen 9 Politika razširjanja 6

Člen 10 Pravice intelektualne lastnine 6

Člen 11 Politika zaposlovanja 7

Člen 12 Politika javnih naročil 7

POGLAVJE 2 ČLANICE IN OPAZOVALKE 7

Člen 13 Pogoji za pridobitev članstva ali statusa opazovalke 7

Člen 14 Pravice in obveznosti članic 8

Člen 15 Pravice in obveznosti opazovalk 8

Člen 16 Izstop članice ali opazovalke / prenehanje članstva ali statusa opazovalke 9

POGLAVJE 3 UPRAVLJANJE IN VODENJE MIRRI-ERIC 9

Člen 17 Skupščina članic 9

Člen 18 Izvršni direktor 11

Člen 19 Forum nacionalnih koordinatorjev 11

Člen 20 Osrednja koordinacijska enota 12

Člen 21 Svetovalni odbor 12

Člen 22 Odbor za etična vprašanja 12

Člen 23 Pravila delovanja 13

POGLAVJE 4 FINANCIRANJE 13

Člen 24 Viri MIRRI-ERIC 13

Člen 25 Finančni prispevki 13

Člen 26 Proračunska načela, računovodski izkazi in revizija 14

Člen 27 Oprostitev davka in oprostitev plačila trošarine 14

Člen 28P oročanje Evropski komisiji 14

POGLAVJE 5 POLITIKE 15

Člen 29 Politika v zvezi z raziskovalnimi podatki 15

Člen 30 Politika v zvezi z osebnimi podatki 15

Člen 31 Politika v zvezi z etičnimi vprašanji 15

Člen 32 Politika v zvezi s pridobivanjem virov 16

POGLAVJE 6 KONČNE DOLOČBE 16

Člen 33 Opredelitev pojmov 16

Člen 34 Jezik 17

Člen 35 Spremembe Statuta 17

Člen 36 Pravo, ki se uporablja, spori 17

Priloga 1 Seznam članic, opazovalk in subjektov, ki jih zastopajo 18

Priloga 2 Finančni prispevki članic in opazovalk 19

Priloga 3 Letni prispevki članic gostiteljic osrednje koordinacijske enote 21

PREAMBULA

Kraljevina Belgija,

Francoska republika,

Republika Latvija,

Portugalska republika,

Kraljevina Španija,

V NADALJNJEM BESEDILU: ČLANICE, SO SE –

KER so mikrobni genski viri in z njimi povezani podatki ključni elementi za nadaljnji razvoj bioznanosti in biotehnologije;

KER je sedanja ponudba mikrobnih genskih virov razpršena in nobena posamezna država ne more ponuditi popolne pokritosti mikrobne raznovrstnosti in z njo povezanih storitev;

KER je za čim boljšo uporabo sedanjih zmogljivosti, premostitev vrzeli in obravnavanje potreb biotehnologije potrebna krovna evropska organizacija razpršenih nacionalnih infrastruktur;

KER je Evropski strateški forum za raziskovalne infrastrukture (ESFRI) v svojem načrtu opredelil MIRRI kot razpršeno evropsko raziskovalno infrastrukturo za podporo študiji mikrobnih genskih virov;

KER je cilj MIRRI-ERIC ustanoviti, upravljati in razvijati vseevropsko razpršeno raziskovalno infrastrukturo za zagotavljanje lažjega dostopa do visokokakovostnih mikroorganizmov in njihovih derivatov, povezanih podatkov in storitev za podporo raziskavam, razvoju in inovacijam na področju mikrobiologije, bioznanosti in biotehnologije;

OB PRIZNAVANJU, da bo MIRRI-ERIC vsaki članici omogočil usklajevanje in vzajemno uporabo celovitega nabora virov in storitev v korist evropskega raziskovalnega in inovacijskega prostora ter njegove znanstvene skupnosti;

OB PRISPEVANJU k strukturiranju evropske raziskovalne infrastrukture, da bi dosegli učinkovito, sinergijsko in usklajeno delovanje ter souporabo virov, s čezmejno usklajenimi praksami, usmerjenimi v znanstveno odličnost v korist mikrobiološke raziskovalne skupnosti, industrijskih inovacij in družbe na splošno;

OB UPOŠTEVANJU, da bo MIRRI-ERIC spodbujal znanstveni in tehnološki razvoj evropskih regij, povečal konkurenčnost razvoja izdelkov in storitev v različnih sektorjih biotehnologije ter deloval kot katalizator za naložbe in ustvarjanje delovnih mest v evropskih državah;

KER članice od Evropske komisije zahtevajo ustanovitev MIRRI-ERIC v skladu z Uredbo Sveta (EU) št. 723/2009, kakor je bila naknadno revidirana, kot pravnega subjekta Konzorcija evropske raziskovalne infrastrukture (ERIC) –

DOGOVORILE O NASLEDNJEM:

POGLAVJE 1

BISTVENI ELEMENTI

Člen 1 Naziv ERIC Naziv raziskovalne infrastrukture je Raziskovalna infrastruktura mikrobnih virov – Konzorcij evropske raziskovalne infrastrukture (v nadaljnjem besedilu „MIRRI-ERIC“).

Člen 2 Statutarni sedež Statutarni sedež MIRRI-ERIC je v mestu Braga na ozemlju Portugalske republike (v nadaljnjem besedilu: članica gostiteljica statutarnega sedeža).

Člen 3 Naloge in dejavnosti MIRRI-ERIC 1. MIRRI-ERIC si v skladu z zakonodajo prizadeva olajšati dostop strokovnjakov s področij bioznanosti in bioindustrije do širokega nabora visokokakovostnih bioloških virov in podatkov. Cilj MIRRI-ERIC je z omogočanjem dostopa do strokovnega znanja in vzpostavitvijo sodelovalne platforme za dolgoročno trajnostnost mikrobne biodiverzitete krepiti znanje in spretnosti ter spodbujati strokovni razvoj. 2. Glavna naloga MIRRI-ERIC je po vsej Evropi ustanoviti, upravljati in razvijati razpršeno raziskovalno infrastrukturo centra za biološke vire na področju mikrobnih snovi (mBRC) za zagotavljanje dostopa do visokokakovostnih virov in z njimi povezanih storitev ter najsodobnejše infrastrukture. 3. MIRRI-ERIC ima status pravne osebe od datuma začetka veljavnosti izvedbenega sklepa Komisije, s katerim je ustanovljen ERIC. V skladu z uredbo EU in nacionalno zakonodajo članic ima v vsaki članici čim širšo pravno sposobnost. Zlasti lahko pridobiva premično in nepremično premoženje ter intelektualno lastnino, ju ima v lasti in z njima razpolaga, lahko sklepa pogodbe in je stranka v sodnem postopku. 4. MIRRI-ERIC svojo glavno nalogo opravlja na negospodarski podlagi. Kljub temu lahko opravlja nekatere gospodarske dejavnosti, če so te tesno povezane z njegovo glavno nalogo in ne ogrožajo njenega izvajanja. Vsakršen prihodek, ustvarjen s temi gospodarskimi dejavnostmi, se uporabi za podporo ciljem MIRRI-ERIC. 5. Naloga MIRRI-ERIC je izvajati naslednje dejavnosti: a. spodbujati pravno zaščiten in z zakonom skladen dostop do avtentičnih mikrobnih virov in z njimi povezanih podatkov v mBRC, da se ohrani celovito oskrbovanje raziskovalne skupnosti z biološkim materialom; b. vzpostaviti sodelovalno delovno okolje in informacijski sistem MIRRI (MIRRI-IS) za zagotovitev enotne točke dostopa do mikrobnih virov in z njimi povezanih podatkov, najsodobnejših storitev, povezanih z mikrobnimi snovmi, vključno z digitalnimi storitvami, ter strokovnih in tehničnih platform; c. zagotoviti dopolnjevanje centrov mBRC in interoperabilnost njihovih ponudb podatkov za delovanje MIRRI-IS; d. vzpostaviti in izvajati sistem za upravljanje kakovosti, vključno s standardiziranimi postopki, najboljšimi praksami in ustreznimi orodji za povečanje kakovosti virov, z njimi povezanih podatkov in opravljenih storitev; e. vzpostaviti odnose z drugimi evropskimi raziskovalnimi infrastrukturami in ustreznimi organizacijami za izboljšanje določitve lastnosti genskih virov v MIRRI-ERIC ter za povečanje količine in kakovosti informacij, povezanih z raziskovalno infrastrukturo; f. izvajati storitve povezovanja in združevanja raziskav za javnost in zasebne ustanove ter uvajati skupne dejavnosti; g. zagotavljati dostop zunanjim uporabnikom do materiala, strokovnega znanja in spretnosti ter znanstvene infrastrukture partnerjev MIRRI-ERIC, ki bo usklajen, da bo raziskovalcem omogočeno izvajanje notranjih raziskav o mikrobnih genskih virih; h. zagotavljati izobraževanja in usposabljanja za osebje, študente in uporabnike mBRC o tematikah s področij mikrobiologije, kot so taksonomija ter tehnike identifikacije in konzerviranja, ter biotehnologije, kot je iskanje bioloških virov, izkoriščanje, optimizacija sevov in fermentacija; i. izvajati kakršne koli druge povezane ukrepe, potrebne za dosego ciljev MIRRI-ERIC. 6. Dejavnosti MIRRI-ERIC se izvajajo po vsej Evropi, spodbujajo odličnost znanstvenih raziskav in bioindustrije na področju mikrobnih snovi v Evropi ter stalno poskušajo zadostiti zahtevam akademskih in industrijskih skupnosti. MIRRI-ERIC tako prispeva k vedno večji uporabi in razširjanju znanja ter optimizaciji rezultatov raziskovalnih dejavnosti mBRC tako v Evropi kot po svetu. 7. Dejavnosti MIRRI-ERIC temeljijo na preglednosti, odzivnosti, etični ozaveščenosti, skladnosti z zakonodajo, odprtosti, enaki obravnavi in nediskriminaciji.

Člen 4 Trajanje MIRRI-ERIC se ustanovi za nedoločen čas. V skladu s členom 5 Statuta se lahko likvidira.

Člen 5 Likvidacija 1. MIRRI-ERIC se likvidira na podlagi sklepa skupščine članic v skladu s členom 17(8), točka (c), Statuta in veljavno zakonodajo, kot jo definira člen 36 Statuta. 2. MIRRI-ERIC takoj, vsekakor pa najpozneje v desetih dneh po sprejetju sklepa o likvidaciji, o sklepu uradno obvesti Evropsko komisijo. 3. Brez poseganja v člen 6 Statuta se morebitna sredstva in obveznosti, ki ostanejo po plačilu dolgov MIRRI-ERIC, porazdelijo med članice sorazmerno z njihovimi dejanskimi prispevki za MIRRI-ERIC v času prenehanja. 4. MIRRI-ERIC takoj po koncu likvidacijskega postopka, vsekakor pa najpozneje v desetih dneh po koncu navedenega postopka, o tem uradno obvesti Komisijo. 5. MIRRI-ERIC preneha obstajati z dnem, ko Evropska komisija o tem objavi ustrezno obvestilo v Uradnem listu Evropske unije.

Člen 6 Odgovornost članic in opazovalk 1. MIRRI-ERIC je odgovoren za svoje dolgove. 2. Članice in opazovalke niso solidarno odgovorne za dolgove MIRRI-ERIC. Finančna odgovornost članic in opazovalk za dolgove MIRRI-ERIC se omeji na njihove ustrezne prispevke za MIRRI-ERIC, kot so navedeni v členu 25 Statuta. 3. MIRRI-ERIC zagotovi ustrezna zavarovanja za tveganja, potrebna za gradnjo in delovanje MIRRI-ERIC.

Člen 7 Politika dostopa 1. MIRRI-ERIC raziskovalcem, bioindustrijskim ustanovam in decentraliziranim agencijam EU, kot je Evropska agencija za varnost hrane ali Evropski center za preprečevanje in obvladovanje bolezni, zagotovi dostop do mikrobnega biološkega materiala, z njim povezanih podatkov v podatkovnih bazah, znanja in storitev, ki so povezani s partnerji MIRRI-ERIC ali so jih ti razvili. MIRRI-ERIC zagotovi izpolnjevanje pogojev za uporabo mikrobnega biološkega materiala, ki jih določijo dobavitelji materiala in ponudniki podatkov, katerih podatkovne baze so povezane z MIRRI-ERIC. 2. Nobena določba v tem statutu se ne sme razumeti kot poskus omejevanja pravice partnerjev MIRRI-ERIC, da odločajo o omogočanju dostopa do katerih koli vzorcev in podatkov. 3. Mikrobni material se razdeli samo dobrovernim posameznikom, ki delujejo v strokovnem okolju, primernem za rokovanje z živim materialom iz zadevne skupine biološke nevarnosti. Po potrebi se spodbujajo okrepljeni ukrepi biološke zaščite. 4. Ocenijo se zahteve posameznikov in/ali projektov za dostop do znanstvenih objektov partnerjev MIRRI-ERIC. Ocenjevalni postopek in uporabljena merila se določijo v pravilih delovanja, ki jih v skladu s členom 17(7), točki (c) in (e), Statuta sprejme skupščina članic. V vsakem primeru se v ocenjevalnem postopku, ki je pregleden, pošten in nepristranski, upoštevajo znanstveni dosežki. 5. Dostop se spremlja, v okviru zagotavljanja kakovosti pa se z mehanizmom povratnih informacij ugotavlja zadovoljstvo uporabnikov za nenehno izboljševanje dostopa. 6. Politika dostopa se določi v pravilih delovanja, ki jih v skladu s členom 17(7), točki (c) in (e), Statuta sprejme skupščina članic.

Člen 8 Politika znanstvenega ocenjevanja 1. Vsakih pet let se izvede znanstveno ocenjevanje dejavnosti, storitev in platform MIRRI-ERIC. Ocenjevanje opravi skupina vrhunskih neodvisnih mednarodnih zunanjih ocenjevalcev, ki pripravi ocenjevalno poročilo in ga predloži skupščini članic. 2. Politika znanstvenega ocenjevanja se določi v pravilih delovanja, ki jih v skladu s členom 17(7), točki (c) in (e), Statuta sprejme skupščina članic.

Člen 9 Politika razširjanja 1. MIRRI-ERIC spodbuja svoje dejavnosti ter njihovo uporabo v raziskavah, inovativnih projektih in visokošolskem izobraževanju. 2. Politika razširjanja opisuje različne ciljne skupine, ki jih MIRRI-ERIC doseže s številnimi kanali, kot so spletna stran, portal za sodelovalno delovno okolje, delavnice in usposabljanja ter prisotnost na konferencah in družbenih omrežjih. 3. Politika razširjanja se določi v pravilih delovanja, ki jih v skladu s členom 17(7), točki (c) in (e), Statuta sprejme skupščina članic.

Člen 10 Pravice intelektualne lastnine 1. Nič v tem statutu ne spremeni obsega in uporabe pravic intelektualne lastnine in sporazumov o delitvi koristi, kot so določeni z ustreznimi zakoni, predpisi in mednarodnimi sporazumi članic. 2. Za izmenjavo in povezovanje intelektualne lastnine med članicami, subjekti, ki jih zastopajo, in partnerji z ustrezno pogodbeno določbo veljajo pravila delovanja, ki jih v skladu s členom 17(7), točki (c) in (e), Statuta sprejme skupščina članic. 3. Pravice intelektualne lastnine za podatke, rezultate in drugo znanje, pridobljeno in razvito z dejavnostmi MIRRI-ERIC, so last subjektov, ki so jih ustvarili. 4. O pravicah intelektualne lastnine, ki jih ustvarijo uporabniki, ker imajo dostop do virov ali znanstvenih objektov MIRRI-ERIC, potekajo pogajanja, da jih pošteno uporabljajo tako uporabnik kot MIRRI-ERIC oz. zadevni partner, pri čemer se upošteva njun doprinos. 5. MIRRI-ERIC pripravi smernice za raziskovalce, s čimer zagotovi, da raziskave, ki se izvajajo s pomočjo materiala in podatkov, dostopnih prek MIRRI-ERIC, potekajo v okviru, ki priznava pravice lastnikov podatkov in zasebnost posameznikov.

Člen 11 Politika zaposlovanja 1. MIRRI-ERIC se zavzema za enake možnosti in ne diskriminira nikogar na podlagi rase, etnične pripadnosti, spola, vere, invalidnosti, spolne usmerjenosti ali zaradi kakršnih koli drugih razlogov. 2. Postopki izbire kandidatov, prijavljenih na delovna mesta v MIRRI-ERIC, so pregledni in nediskriminatorni ter zagotavljajo enake možnosti. 3. Pogodbe o zaposlitvi so v skladu z nacionalnimi zakoni in predpisi države, v kateri so delavci zaposleni in običajno opravljajo svoje dejavnosti. 4. Politika zaposlovanja se določi v pravilih delovanja, ki jih v skladu s členom 17(7), točki (c) in (e), Statuta sprejme skupščina članic.

Člen 12 Politika javnih naročil 1. MIRRI-ERIC kandidate in ponudnike za javna naročila obravnava enako in brez diskriminacije. Politika javnih naročil MIRRI-ERIC upošteva načela preglednosti, nediskriminacije in odprte konkurence. 2. Politika javnih naročil MIRRI-ERIC se določi v pravilih delovanja, ki jih v skladu s členom 17(7), točki (c) in (e), Statuta sprejme skupščina članic.

POGLAVJE 2

ČLANICE IN OPAZOVALKE

Člen 13 Pogoji za pridobitev članstva ali statusa opazovalke 1. V skladu s členom 9(1) Uredbe lahko države članice EU, pridružene države, tretje države, ki niso pridružene države, in medvladne organizacije postanejo članice ali opazovalke MIRRI-ERIC. 2. Članice, opazovalke in subjekti, ki jih zastopajo, so navedeni v Prilogi 1, ki jo MIRRI-ERIC redno posodablja. 3. Vsaka država ali medvladna organizacija iz odstavka 1 tega člena, ki želi postati članica ali opazovalka MIRRI-ERIC, predsedniku skupščine članic pošlje pisno prošnjo v angleščini, v kateri opiše, kako bi prispevala k nalogam in dejavnostim MIRRI-ERIC, kot so opredeljene v členu 3 Statuta, in kako bo spoštovala obveznosti članic ali opazovalk, kot so opredeljene v členu 14 oziroma 15 Statuta. Vlogo preuči skupščina članic po posvetovanju s svetovalnim odborom. O sprejemu odloča skupščina članic v skladu s členom 17(7), točka (g), Statuta. 4. Predsednik skupščine članic pisno obvesti prosilca o odločitvi (sprejemu ali zavrnitvi) skupščine članic.

Člen 14 Pravice in obveznosti članic 1. Brez poseganja v pravice in obveznosti, določene v drugih določbah tega statuta, vsaka članica: a. imenuje največ tri delegate za skupščino članic in določi delegata, ki ima glasovalne pravice v imenu članice; b. vzpostavi nacionalno vozlišče in imenuje nacionalnega koordinatorja, ki bo zagotavljal, da partnerji, ki se nahajajo na ozemlju članice, v skladu z veljavnim pravnim in etičnim okvirom zagotavljajo dostop do mikrobnih bioloških virov MIRRI-ERIC in/ali z njimi povezanih podatkov in/ali storitev na podlagi skupnega sklopa standardov in pogojev, kot so podrobneje določeni v partnerski listini MIRRI-ERIC in jih je odobrila skupščina članic; c. prek nacionalnega vozlišča zagotovi usklajevanje partnerjev, ki bo olajšalo dostop do bioloških virov, povezanih storitev ter s tem povezanih podatkov; d. upošteva pravila o uporabi blagovne znamke MIRRI-ERIC za dejavnosti, ki se izvajajo v okviru MIRRI-ERIC; e. podpira poslanstvo MIRRI-ERIC in izvajanje delovnega programa MIRRI-ERIC; f. zagotovi letni finančni prispevek, kot je določeno v členu 25 Statuta; g. se zaveže vsaj petletnemu članstvu v MIRRI-ERIC. 2. Brez poseganja v pravice in obveznosti, določene v drugih določbah tega statuta ali veljavnih zakonih, ter v skladu z načini in/ali pogoji, določenimi v pravilih delovanja ali sklepih skupščine članic, ima vsaka članica pravico, da: a. sodeluje pri upravljanju MIRRI-ERIC, zlasti na sejah skupščine članic, kjer ima pravico do glasovanja; b. predlaga in izvoli člane organov MIRRI-ERIC; c. izstopi iz MIRRI-ERIC v skladu s členom 16 Statuta; d. svoji raziskovalni skupnosti omogoči dostop do MIRRI-ERIC ter njegovih storitev in podatkov v skladu s pravili delovanja; e. svoji raziskovalni skupnosti omogoči sodelovanje pri sprejemanju ustreznih standardov MIRRI-ERIC in priporočil o dobri praksi; f. sodeluje pri vseh dejavnostih MIRRI-ERIC. 3. Vsaka članica se na začetku zaveže vsaj petletnemu članstvu v MIRRI-ERIC. 4. Po začetnem petletnem obdobju lahko članica izstopi iz MIRRI-ERIC, kot je opisano v členu 16 Statuta.

Člen 15 Pravice in obveznosti opazovalk 1. Vsaka opazovalka si prizadeva postati članica in zagotovi letni finančni prispevek, kot je določeno v členu 25 Statuta. 2. Vsaka opazovalka ima pravico, da: a. brez glasovalnih pravic sodeluje na sejah skupščine članic; b. sodeluje v nekaterih dejavnostih MIRRI-ERIC, ki jih določi skupščina članic. 3. Opazovalke se sprejmejo za dveletno obdobje. Opazovalka lahko enkrat zaprosi za dveletno podaljšanje statusa opazovalke. 4. Status opazovalke preneha po pridobitvi članstva, kot je določeno v členu 13 Statuta, ali po izstopu ali prenehanju statusa opazovalke, kot je določeno v členu 16 Statuta, ali po prenehanju statusa opazovalke, kot je določeno v odstavku 3.

Člen 16 Izstop članice ali opazovalke / prenehanje članstva ali statusa opazovalke 1. Po prvih petih letih pristopa k MIRRI-ERIC lahko vsaka članica in vsaka opazovalka izstopita iz MIRRI-ERIC tako, da predsedniku skupščine članic dvanajst mesecev vnaprej pošljeta pisno obvestilo. Datum izstopa sovpada s koncem proračunskega leta. 2. Če je bil izstop sporočen manj kot dvanajst mesecev pred koncem proračunskega leta, bo začel veljati ob koncu naslednjega proračunskega leta. 3. Članica ali opazovalka MIRRI-ERIC, ki preneha biti članica ali opazovalka, nima pravice zahtevati povračila prispevkov, ki jih je zagotovila MIRRI-ERIC. Ta članica ali opazovalka je še naprej dolžna plačevati vse prispevke, ki so ji bili naloženi med članstvom ali statusom opazovalke MIRRI-ERIC. 4. Članica, ki je napovedala svoj izstop, ima glasovalne pravice samo pri odločitvah, ki vplivajo na članico. 5. Skupščina članic lahko v skladu s členom 17(7), točka (h), Statuta sklene, da razreši članico, ki ne izpolnjuje obveznosti, ali opazovalko, ki ne izpolnjuje obveznosti, če članica, ki ne izpolnjuje obveznosti, ali opazovalka, ki ne izpolnjuje obveznosti, ne odpravi kršitve v šestih mesecih po tem, ko jo je predsednik skupščine članic pisno obvestil o kršitvi. Članica, ki ne izpolnjuje obveznosti, ali opazovalka, ki ne izpolnjuje obveznosti, ki je bila razrešena, še naprej prispeva k dejavnostim MIRRI-ERIC in v proračun MIRRI-ERIC, dokler ne začne veljati prenehanje članstva ali statusa. V tem obdobju članica, ki ne izpolnjuje obveznosti, nima glasovalnih pravic pri odločitvah, ki ne vplivajo nanjo.

POGLAVJE 3

UPRAVLJANJE IN VODENJE MIRRI-ERIC

Člen 17 Skupščina članic 1. Skupščina članic je organ odločanja MIRRI-ERIC. Odloča o dolgoročni strategiji, upravljanju in razvoju MIRRI-ERIC. Te sklepe izvaja izvršni direktor, ki mu pomaga osebje osrednje koordinacijske enote. 2. Skupščina članic se ustanovi na prvi seji skupščine članic po ustanovitvi MIRRI-ERIC. 3. Skupščino članic sestavljajo delegati članic MIRRI-ERIC. Vsako članico zastopajo največ trije delegati, ki jih imenujejo članice. Vsaka članica MIRRI-ERIC ima v skupščini članic en nedeljiv glas. 4. Opazovalke imenujejo enega predstavnika, ki se udeležuje sej skupščine članic kot opazovalec. 5. Predsednik skupščine članic skliče skupščino članic: a. na rednih sejah vsaj dvakrat letno; b. na izrednih sejah kadar koli na zahtevo izvršnega direktorja in po obvestilu članicam; c. na izrednih sejah kadar koli na zahtevo najmanj ene tretjine članic. 6. Seje skupščine članic so sklepčne, sklepi sej pa zavezujoči za MIRRI-ERIC, če so izpolnjeni naslednji pogoji: a. seje se udeležita dve tretjini članic; b. države članice Evropske unije in pridružene države imajo skupaj večino glasov. 7. Skupščina članic si po najboljših močeh prizadeva doseči soglasje pri vseh odločitvah. Če soglasje ni doseženo, skupščina članic z dvotretjinsko večino glasov članic, ki so navzoče in glasujejo: a. imenuje, začasno odstavi ali razreši izvršnega direktorja; b. po potrebi ustanovi nadaljnje odbore, delovne skupine in druge pomožne organe ter določi njihovo sestavo in pristojnosti; c. odobri vse spremembe politik, opredeljenih v tem statutu; d. sprejme letni delovni program in proračun MIRRI-ERIC, skupaj s predhodnim delovnim programom in predvidenim proračunom za naslednje leto; e. odobri pravila delovanja, vključno s politikami, ki jih vsebujejo, in vse spremembe pravil delovanja, ob upoštevanju tega statuta in veljavne zakonodaje; f. potrdi letna poročila in računovodske izkaze MIRRI-ERIC; g. odobri sprejem novih članic in opazovalk ter podaljšanje statusa opazovalke; h. odpove članstvo ali status opazovalke članic in opazovalk, ki ne izpolnjujejo obveznosti, pri čemer se članica, ki ne izpolnjuje obveznosti, vzdrži glasovanja; i. odobri prispevke članic in opazovalk, ki niso denarni prispevki v eurih, v skladu s členom 25(5) in (6) Statuta; j. odobri načrt kadrovanja, ki ga predlaga izvršni direktor; k. odobri imenovanje zunanjega finančnega revizorja in trajanje tega imenovanja. 8. Za odločitve v zvezi z naslednjimi zadevami je potrebno soglasje minus en glas članic, ki so navzoče in glasujejo: a. odobritev vseh sprememb tega statuta in njegovih prilog, ki niso navedene v odstavku 7, ob upoštevanju, da je za vse spremembe Statuta potrebno soglasje večine držav članic EU, ki so članice MIRRI-ERIC; b. odločanje o proračunu vsakih pet let za prihodnjih pet let in o posledični letni pristojbini za članice in opazovalke; c. likvidacija MIRRI-ERIC. 9. Skupščina članic z navadno večino glasov članic, ki so navzoče in glasujejo, izvoli predsednika in največ dva podpredsednika iz delegacij članic. Podpredsednik nadomešča predsednika v njegovi odsotnosti in v primeru navzkrižja interesov. Predsednik in podpredsednika so izvoljeni za največ dveletni mandat. Enkrat so lahko ponovno izvoljeni za drugi mandat, ki ni daljši od dveh let. Predsednik ostane del delegacije članice, vendar ne glasuje v njenem imenu. 10. Odločitve skupščine članic o vseh zadevah, razen tistih iz odstavkov 7 in 8, se sprejmejo z navadno večino glasov članic, ki so navzoče in glasujejo. 11. Za odločitve skupščine članic, ki neposredno vplivajo na pravice in obveznosti opazovalk, zlasti v zvezi z odstavkom 7, točka (e), odstavkom 8, točka (b), in členom 15(2), točka (b), Statuta, je potrebno predhodno posvetovanje s temi opazovalkami.

Člen 18 Izvršni direktor 1. Skupščina članic imenuje izvršnega direktorja v skladu s členom 17(7), točka (a), Statuta. Izvršni direktor je pravni zastopnik MIRRI-ERIC. 2. Izvršni direktor: a. vodi in upravlja MIRRI-ERIC, vključno z osrednjo koordinacijsko enoto; b. imenuje in razreši osebje v skladu s pogoji, ki so določeni v pravilih delovanja, in v skladu z načrtom kadrovanja, ki ga odobri skupščina članic v skladu s členom 17(7), točka (j), Statuta; c. v sodelovanju s forumom nacionalnih koordinatorjev pripravlja sklepe, programe in politike, ki jih sprejme skupščina članic; d. izvaja sklepe, programe in politike, ki jih sprejme skupščina članic; e. zahteva izredne seje skupščine članic v skladu s členom 17(5) Statuta, f. pripravi dnevni red in zapisnike vseh sej skupščine članic, ki jih potrdi skupščina članic; g. pripravi letno poročilo in revidiran računovodski izkaz ter ju predloži v odobritev skupščini članic, kot je določeno v členu 17(7) točka (f), Statuta; h. pripravi predloge za strategijo sodelovanja z drugimi raziskovalnimi infrastrukturami in jih predloži skupščini članic; i. predstavi predlog kandidatk za nove članice ali opazovalke, da priporoči sprejem v MIRRI-ERIC, kot je opisano v pravilih delovanja; j. skupaj s svetovalnim odborom oceni nacionalno vozlišče in partnerje novih članic v skladu z načeli, opredeljenimi v partnerski listini, ter k. predseduje forumu nacionalnih koordinatorjev. 3. Skupščina članic lahko izvršnemu direktorju zaupa dodatne naloge, ki se določijo v pravilih delovanja. 4. Izvršni direktor skupščini članic zagotovi zlasti: a. osnutek delovnega programa, vključno s proračunom za naslednje proračunsko leto, ki vključuje vse pričakovane prihodke in odhodke, ob koncu vsakega proračunskega leta; b. izjavo o revidiranem računovodskem izkazu za preteklo leto v skladu s členom 17(7), točka (f), Statuta na začetku vsakega proračunskega leta.

Člen 19 Forum nacionalnih koordinatorjev 1. Forum nacionalnih koordinatorjev sestavljajo izvršni direktor in nacionalni koordinator vsake članice. Na sestankih foruma nacionalnih koordinatorjev lahko nacionalnega koordinatorja spremljata največ dva strokovnjaka, ki ju uradno imenuje članica. Forumu nacionalnih koordinatorjev predseduje izvršni direktor. Forum nacionalnih koordinatorjev med svojimi člani izvoli največ dva podpredsednika. 2. Forum nacionalnih koordinatorjev je pristojen za: a. prispevke in podporo izvršnemu direktorju pri oblikovanju osnutka letnega delovnega programa in osnutka proračuna, skupaj s predhodnim osnutkom delovnega programa in osnutkom proračuna za prihodnji dve leti; b. podporo izvršnemu direktorju pri izvajanju delovnega programa ter omogočanju učinkovitega vzajemnega delovanja MIRRI-ERIC in partnerjev. 3. Forum nacionalnih koordinatorjev se sestane na rednem sestanku vsaj dvakrat letno. Izvršni direktor skliče sestanke foruma nacionalnih koordinatorjev.

Člen 20 Osrednja koordinacijska enota 1. Osrednja koordinacijska enota MIRRI-ERIC je sestavljena iz dveh delov, in sicer statutarnega sedeža v mestu Braga na ozemlju Portugalske republike in vozlišča za sodelovalno delovno okolje v mestu Paterna na ozemlju Kraljevine Španije. 2. Organizacijska struktura, lokacija in fizična infrastruktura osrednje koordinacijske enote ter denarni prispevki in prispevki v naravi članic gostiteljic statutarnega sedeža in vozlišča za sodelovalno delovno okolje so opisani v Prilogi 3. 3. Osrednja koordinacijska enota pomaga izvršnemu direktorju pri: a. splošnem poslovodenju in upravljanju MIRRI-ERIC, vključno s finančnim poslovodenjem in računovodskim poročanjem; b. organizaciji vseh sej organov vodenja in upravljanja; c. osrednji točki za komunikacijo z deležniki, spremljanju povpraševanja na trgu in promociji infrastrukture; d. organizaciji in nadzoru sistema dostopa uporabnikov in skupnih storitev; e. podpornih storitvah na področju regulativnih zadev, upravljanja kakovosti, IKT; f. izvajanju delovnega programa.

Člen 21 Svetovalni odbor 1. V skladu s členom 17(7), točka (b), Statuta se ustanovi neodvisni svetovalni odbor, ki skupščini članic svetuje o vseh znanstvenih in strateških zadevah, ki zadevajo MIRRI-ERIC. Skupščina članic odloča o pristojnostih svetovalnega odbora. 2. Svetovalni odbor sestavljajo neodvisni strokovnjaki. En strokovnjak se imenuje za predsednika svetovalnega odbora. 3. Svetovalni odbor se sestane vsaj enkrat letno.

Člen 22 Odbor za etična vprašanja 1. V skladu s členom 17(7), točka (b), Statuta se ustanovi neodvisni odbor za etična vprašanja, ki skupščini članic svetuje o vseh etičnih vprašanjih, ki zadevajo MIRRI-ERIC. Skupščina članic odloča o pristojnostih odbora za etična vprašanja. 2. Odbor za etična vprašanja sestavljajo neodvisni strokovnjaki. En strokovnjak se imenuje za predsednika odbora za etična vprašanja. 3. Odbor za etična vprašanja se sestane vsaj enkrat letno.

Člen 23 Pravila delovanja 1. Pravila delovanja določajo organizacijo dela med članicami, opazovalkami, organi upravljanja in vodenja ter partnerji MIRRI-ERIC, z njimi se organizira upravljanje MIRRI-ERIC ter opredelijo načini sodelovanja med članicami, opazovalkami, organi upravljanja in partnerji. 2. Pravila delovanja, vključno z njihovimi posodobitvami, določi skupščina članic v skladu s členom 17(7), točka (e), Statuta. 3. Politike iz členov 7 do 12 ter členov 29 do 32 Statuta bodo del pravil delovanja.

POGLAVJE 4

FINANCIRANJE

Člen 24 Viri MIRRI-ERIC 1. Proračun MIRRI-ERIC se uporablja za delovanje MIRRI-ERIC. Vključuje predvsem stroške izvršnega direktorja, osrednje koordinacijske enote in izvajanja delovnih programov. 2. Vire MIRRI-ERIC sestavljajo: a. letni finančni prispevki članic in opazovalk; b. prispevki članic gostiteljic osrednje koordinacijske enote; c. nepovratna sredstva in vsi drugi prispevki tretjih oseb, vključno z donacijami posameznikov in pravnih oseb, ki jih odobri skupščina članic; d. vsi prihodki, ki jih MIRRI-ERIC pridobi za storitve, opravljene za tretje osebe; e. prostovoljni prispevki članic ali opazovalk.

Člen 25 Finančni prispevki 1. Vsaka članica oz. opazovalka prispeva v proračun MIRRI-ERIC. Če se skupščina članic ni dogovorila drugače, so prispevki denarne narave (euro). 2. Prispevek vsake članice in opazovalke je v skladu s finančnim prispevkom, izračunanim v skladu s Prilogo 2. 3. Višina prispevkov članic in opazovalk se določi za obdobje petih proračunskih let in jo odobri skupščina članic v skladu s členom 17(8), točka (b), Statuta. 4. V primeru pridružitve, izstopa ali prenehanja članstva ali statusa opazovalk v tekočem petletnem obdobju prispevki preostalih članic in opazovalk ostanejo nespremenjeni. 5. Članice lahko v skupni proračun MIRRI-ERIC deloma prispevajo s prispevki v naravi, če je to v skladu z delovnim programom in ustreznimi pravili, kot jih je odobrila skupščina članic. 6. Prispevki v naravi se upoštevajo le, če so v obliki učinkovitega prispevka v MIRRI-ERIC, ki ga je mogoče količinsko opredeliti, vključno z napotenim osebjem, odobri pa jih skupščina članic. Skupščina članic se v skladu s členom 17(7), točka (i), Statuta dogovori o računovodskem sistemu, pravilih za sprejemanje prispevkov v naravi in pripisovanju njihove vrednosti.

Člen 26 Proračunska načela, računovodski izkazi in revizija 1. Proračunsko leto MIRRI-ERIC je koledarsko leto. 2. Za proračun MIRRI-ERIC veljajo zahteve veljavne zakonodaje, kot so opredeljene v členu 36 Statuta, ki se nanašajo na pripravo, predložitev in objavo računovodskih izkazov, računovodski izkazi pa se predložijo v skladu z načeli preglednosti. 3. Računovodskim izkazom MIRRI-ERIC, ki jih bo letno revidiral priznani revizijski organ, je priloženo poročilo o upravljanju proračuna in finančnem poslovodenju v preteklem proračunskem letu. 4. Skupščina članic v skladu s členom 17(7), točka (f), Statuta odobri revidirane računovodske izkaze ter poročilo o upravljanju proračuna in finančnem poslovodenju za preteklo proračunsko leto v šestih mesecih po koncu navedenega proračunskega leta.

Člen 27 Oprostitev davka in oprostitev plačila trošarine 1. Oprostitve plačila DDV v skladu s členom 143(1), točka (g), in členom 151(1), točka (b), Direktive Sveta 2006/112/ES ter v skladu s členoma 50 in 51 Izvedbene uredbe Sveta (EU) št. 282/2011 so omejene na nakupe blaga in storitev MIRRI-ERIC, kot so opredeljeni v členu 9(1) Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC), za uradno in izključno uporabo v okviru MIRRI-ERIC, če se ta nakup opravi izključno za negospodarske dejavnosti MIRRI-ERIC v skladu z njegovimi dejavnostmi. 2. Oprostitve plačila DDV so omejene na nakupe, ki presegajo vrednost 300 EUR. 3. Oprostitve plačila trošarine v skladu s členom 12 Direktive Sveta 2008/118/ES so omejene na nakupe MIRRI-ERIC za uradno in izključno uporabo v okviru MIRRI-ERIC, če se ta nakup opravi izključno za negospodarske dejavnosti MIRRI-ERIC v skladu z njegovimi dejavnostmi in če presega vrednost 300 EUR. 4. Oprostitve ne zajemajo nakupov, ki jih opravijo uslužbenci.

Člen 28 Poročanje Evropski komisiji 1. MIRRI-ERIC pripravi letno poročilo, ki zlasti vsebuje znanstvene, operativne in finančne vidike njegovih dejavnosti. Poročilo odobri skupščina članic ter se predloži Evropski komisiji in zadevnim javnim organom v šestih mesecih po zaključku ustreznega proračunskega leta. To poročilo je javno dostopno. 2. MIRRI-ERIC obvesti Evropsko komisijo o vseh okoliščinah, ki lahko resno ogrozijo obstoj MIRRI-ERIC ali izvajanje nalog MIRRI-ERIC ali ovirajo MIRRI-ERIC pri izpolnjevanju zahtev iz Uredbe. 3. Če MIRRI-ERIC kadar koli v času svojega obstoja ne more plačati svojih dolgov, izvršni direktor v skladu s členom 17 Uredbe o tem nemudoma obvesti Evropsko komisijo.

POGLAVJE 5

POLITIKE

Člen 29 Politika v zvezi z raziskovalnimi podatki 1. MIRRI-ERIC bo spodbujal odprtokodno načelo in načelo odprtega dostopa do podatkov, prenos znanja ter razširjanje podatkov in informacij s povezovanjem z obstoječimi evropskimi pobudami, pomembnimi za biološke podatke in bioinformatiko. 2. MIRRI-ERIC sprejme politiko za spodbujanje visokokakovostnih podatkov in podatkov o upravičencih, pri čemer zagotavlja vse ustrezne informacije in povezane metapodatke o bioloških virih. MIRRI-ERIC spodbuja povezovanje z „-omiko“ in drugimi ustreznimi nabori podatkov ter usklajevanje z drugimi digitalnimi infrastrukturami, tudi na ravni EU. 3. Pri uporabi in zbiranju raziskovalnih podatkov MIRRI-ERIC se upoštevata evropska in nacionalna zakonodaja o varstvu podatkov. Za uporabo podatkov MIRRI-ERIC s strani uporabnikov, za katere ne velja zakonodaja EU, je potreben predhodni dogovor, ki ga skleneta MIRRI-ERIC in tak uporabnik. V navedenem dogovoru se določi zlasti obveznost, da se podatki ne razširjajo brez predhodnega soglasja MIRRI-ERIC. 4. Politika v zvezi z varstvom podatkov se določi v pravilih delovanja, ki jih v skladu s členom 17(7), točki (c) in (e), Statuta sprejme skupščina članic.

Člen 30 Politika v zvezi z osebnimi podatki 1. Za uporabo in zbiranje osebnih podatkov velja Uredba (EU) 2016/679 Evropskega parlamenta in Sveta o varstvu posameznikov pri obdelavi osebnih podatkov in o prostem pretoku takih podatkov (GDPR). Za uporabo osebnih podatkov s strani uporabnikov, za katere ne velja zakonodaja EU, veljajo pogoji, opredeljeni v poglavju V GDPR. 2. Politika v zvezi z osebnimi podatki se določi v pravilih delovanja, ki jih v skladu s členom 17(7), točki (c) in (e), Statuta sprejme skupščina članic.

Člen 31 Politika v zvezi z etičnimi vprašanji 1. MIRRI-ERIC spodbuja izvajanje veljavnih kodeksov ravnanja na področju biološke zaščite. 2. MIRRI-ERIC pomaga centrom mBRC, uporabnikom in nacionalnim vozliščem pri upoštevanju različnih pravnih okvirov, ki urejajo dostop do biološkega materiala, vključno z genskimi viri, glede poštene in pravične delitve koristi, ki izhajajo iz njihove uporabe. MIRRI-ERIC zagotavlja učinkovito, regulativno skladno in usklajeno izvajanje Nagojskega protokola (1). 3. Politika v zvezi z etičnimi vprašanji se določi v pravilih delovanja, ki jih v skladu s členom 17(7), točki (c) in (e), Statuta sprejme skupščina članic.

Člen 32 Politika v zvezi s pridobivanjem virov 1. MIRRI-ERIC se osredotoča na povečanje taksonomske, geografske in ekološke raznovrstnosti sevov. 2. Politika v zvezi s pridobivanjem virov se določi v pravilih delovanja, ki jih v skladu s členom 17(7), točki (c) in (e), Statuta sprejme skupščina članic.

POGLAVJE 6

KONČNE DOLOČBE

Člen 33 Opredelitev pojmov V tem statutu: „osrednja koordinacijska enota“ pomeni operativni sekretariat MIRRI-ERIC, kot je določen v členu 20; „sodelovalno delovno okolje“ je virtualno delovno okolje, v katerem lahko uporabniki komunicirajo in dostopajo do informacij; „članica/opazovalka, ki ne izpolnjuje obveznosti“ pomeni članico/opazovalko, ki: (a) je v zaostanku s plačilom svojega letnega prispevka, če je znesek zaostalih plačil enak ali višji od zneska prispevkov, zapadlih v plačilo v prejšnjem proračunskem letu, ali (b) resno ne izpolnjuje svojih obveznosti ali (c) povzroči ali bi lahko povzročila resno motnjo delovanja MIRRI-ERIC; „izvršni direktor“ pomeni pravnega zastopnika MIRRI-ERIC; „prispevek v naravi“ pomeni upravičljiv prispevek v obliki blaga, proizvodov ali storitev; „članica“ pomeni subjekt v skladu s členom 13; „mBRC“ pomeni center za biološke vire na področju mikrobnih snovi, tj. ponudnike storitev in ohranitvenih zmogljivosti ex situ za mikroorganizme, rastlinske, živalske in človeške celice ter njihove dele, namenjene replikaciji (npr. genomov, plazmidov, virusov, cDNA), ter z njimi povezanih informacij; „MIRRI-IS“ ali informacijski sistem MIRRI bo vzpostavljen in bo uporabljal integrirano, visokokakovostno in neredundantno podatkovno zbirko o mikrobioloških virih, ki se samodejno potrjuje, je ročno anotirana in semantično bogata ter zagotavlja vse pomembne informacije in povezane vsebinske podatke (metapodatke) o določenem biološkem viru; „nacionalno vozlišče“ pomeni subjekt, ki je pravna oseba ali del inštituta, ki je pravna oseba, in ga določi članica, ki usklajuje dejavnosti MIRRI partnerjev na ozemlju članice in te dejavnosti povezuje z vseevropskimi dejavnostmi MIRRI-ERIC; „nacionalni koordinator“ pomeni osebo, ki jo imenuje pristojni organ članice in ki deluje kot operativna povezava med MIRRI-ERIC in partnerji, ki se nahajajo na ozemlju članice; „opazovalka“ pomeni subjekt v skladu s členom 13 Statuta; „partner“ pomeni center mBRC, osebo ali institucijo, ki zagotavlja vire ali storitve ali sodeluje v skupnih projektih in dejavnostih MIRRI-ERIC ter je v skladu s partnersko listino MIRRI-ERIC (2); „partnerska listina“ vsebuje zahteve in obveznosti za partnerje ter je zavezujoč sporazum med partnerji in MIRRI-ERIC prek nacionalnega vozlišča; „Uredba“ pomeni Uredbo Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture, kakor je bila naknadno revidirana; „pravila delovanja“ pomenijo pravila, ki jih sprejme skupščina članic za izvajanje posebnih določb Statuta (npr. delovanje skupščine članic, foruma nacionalnih koordinatorjev in svetovalnega odbora); „delovni program“ pomeni opis strategije, načrtovanih dejavnosti, kadrovanja in financiranja MIRRI-ERIC.

Člen 34 Jezik Brez poseganja v regulativne zahteve članice gostiteljice statutarnega sedeža je delovni jezik MIRRI-ERIC angleščina.

Člen 35 Spremembe Statuta 1. Vse spremembe Statuta se po soglasju skupščine članic v skladu z Uredbo predložijo Evropski komisiji v odobritev. 2. Vsaka sprememba Statuta začne veljati le v skladu s členom 11 Uredbe.

Člen 36 Pravo, ki se uporablja, spori 1. Delovanje MIRRI-ERIC urejajo: a. zakonodaja Evropske unije, zlasti Uredba Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC); b. zakonodaja države, v kateri ima MIRRI-ERIC statutarni sedež, pri zadevah, ki jih ne ureja ali jih le delno ureja zakonodaja iz točke (a); c. ta statut in pravila delovanja. 2. Članice MIRRI-ERIC se trudijo, kolikor je mogoče, vse spore, ki lahko nastanejo zaradi razlage ali uporabe tega statuta, poravnati sporazumno. 3. Za spore med članicami v zvezi z MIRRI-ERIC ali med članicami MIRRI-ERIC in za vse spore, v katerih je udeležena Evropska unija je pristojno Sodišče Evropske unije. 4. Za spore med MIRRI-ERIC in tretjimi osebami se uporablja zakonodaja Evropske unije o sodni pristojnosti. V primerih, ki niso zajeti v zakonodaji Evropske unije, zakonodaja članice gostiteljice statutarnega sedeža določa pristojno sodišče za reševanje takih sporov.

(1) Nagojski protokol o dostopu do genskih virov ter pošteni in pravični delitvi koristi, ki izhajajo iz njihove uporabe, h Konvenciji o biološki raznovrstnosti je začel veljati 12. oktobra 2014.

(2) Ki jo sprejme skupščina članic.